РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/79-23

24. април 2023. године

Б е о г р а д

З А П И С Н И К

ДЕВЕТЕ СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 21. АПРИЛА 2023. ГОДИНЕ

 Седница је почела у 9,06 часова.

 Седницом је председавао мр Дејан Раденковић, председник Одбора.

 Поред председавајућег, седници су присуствовали: др Александра Томић, заменик председника Одбора, Верољуб Арсић, др Живан Бајић, Зоран Томић, Тијана Давидовац, мр Нинослав Ерић, Далибор Јекић, Ђорђе Станковић, Миодраг Гавриловић, Зоран Зечевић и Живота Старчевић чланови Одбора.

 Седници су присуствовали заменици одсутних чланова Одбора: Никола Нешић (заменик члана Одбора Небојше Зеленовић).

 Седници нису присуствовали чланови Одбора: Драгомир Карић, Снежана Пауновић, Павле Грбовић и Зоран Сандић, нити њихови заменици.

 Седници су, на позив председника, испред Министарства рударства и енергетике присуствовали: Вељко Стаменковић, државни секретар и Раде Мрдак саветник министра за обновљиве изворе енергије, а испред Министарства привреде Дарко Митровић, државни секретар и Луција Дујовић, шеф Одсека за припрему инвестиционих пројеката.

 На предлог председника, Одбор је већином гласова ("за" 9 и "није гласало" 2) утврдио следећи

Д н е в н и р е д

1. Разматрање Предлога закона о изменама и допунама Закона о коришћењу обновљивих извора енергије у начелу, који је поднела Влада (број 011-504/23 од 17. марта 2023. године);
2. Разматрање Предлога закона о потврђивању Споразума између Владе Републике Србије и Владе Републике Турске о узајамном подстицању и заштити улагања, који је поднела Влада (број 011-327/23 од 20. фебруара 2023. године).

**Прва тачка:** РАЗМАТРАЊЕ ПРЕДЛОГА ЗАКОНА О ИЗМЕНАМА И ДОПУНАМА ЗАКОНА О КОРИШЋЕЊУ ОБНОВЉИВИХ ИЗВОРА ЕНЕРГИЈЕ, У НАЧЕЛУ

 У уводним напоменама, Вељко Стаменковић, државни секретар у Министарству рударства и енергетике, представио је текст измена и допуна Закона о коришћењу обновљивих извора енергије, чија би примена требало да побољша привредни амбијент у Републици Србији, али и да значајно олакша обављање делатности већег броја енергетских субјеката. Раду на изменама овог Закона, приступљено је на основу практичних искустава у примени основног текста закона, који је усвојен 2021. године („Службени гласник РС, број 40/21 од 22. априла 2021. године). Унапређењу текста закона значајано је допринео преглед упоредно – правних решења у овој области. Закон о коришћењу обновљивих извора енергије, који је ступио на снагу 30. априла 2021. године, требало је да реши проблем недовољног повећања удела обновљивих извора енергије у енергетском систему Републике Србије, отклањајући главне узроке који спречавају њихов раст. Приликом примене Закона о коришћењу обновљивих извора енергије индетификовани су одређени проблеми, и оцењено је да се ти проблеми могу превазићи искључиво изменама и допунама важећег закона. Главни проблеми у спровођењу закона последица су околности које су наступиле после доношења Закона о коришћењу ОИЕ, а то је велики број захтева за прикључење на преносном и дистрибутивном систему. Захтеви за прикључење капацитета порасли су са око 4800 MW у 2021. години на 20.000 MW у 2023. години, што надмашује за два и по пута постојећи укупни капацитет. Ова околност променила је контекст постојећих законских решења и иста претворила у велики ризик за сигурност рада система, као и гарантованог снабдевача, уколико би се са постојећим законским решењем омогућила масовна и брза интеграција обновљивних извора енергије у систем. Имајући у виду да се на тржишту јавио велики број субјеката који би желели да буду повлашћени произвођачи електричне енергије, те да се тренутним законом даје право свим произвођачима из обновљивих извора енергије да пренесу балансну одговорност на гарантованог снабдевача, односно Електропривреду Србије, што представља велики ризик за пословање Електропривреде Србије и крајње купце који финансирају подстицаје, из тог разлога се новим законским решењем, предложено је да се преузимање балансне одговорности од стране гарантованог снабдевача задржи као привремена мера, само за повлашћене произвођаче који су у систему подстицаја, док пројекти који се се развијају на комерцијалној бази морају самостално решити питање балансне одговорности. Право гарантованог снабдевача на накнаду трошкова услед преузимања балансне одговорности за повлашћене произвођаче у систему тржишне премије је новина, где ће по први пут повлашћени произвођачи плаћати накнаду за балансну одговорност. Повлашћени произвођач у систему тржишне премије дужан је да добро прогнозира производњу електричне енергије, те у случају да произведе више од онога што је у плану производње наведено, гарантовани снабдевач је дужан да му исплати разлику, а уколико произведе мање од онога што је наведено у плану, гарантовани снабдевач има право да повлашћеном произвођачу обрачуна додатну накнаду. Изменом Закона о коришћењу обновљивих извора енергије створени су услови за спровођење аукција и уређење балансне одговорности за произвођаче у систему подстицаја на такав начин који ће бити атрактиван за улагање у нове капацитете ОИЕ и омогућити њихову интеграцију на тржиште, а са друге стране, који ће заштити гарантованог снабдевача и крајње купце од неумерено високих трошкова интеграције обновљивих извора у систем. Законом се решава и проблем инсталисане снаге производних објеката купца-произвођача. Постојеће решење предвиђа да купци-произвођачи могу да се без органичења прикључе на енергетски систем, при чему је њихова одговорност према електроенергетском систему у потпуности искључена. Изменом закона се предлаже да инсталисана снага купца произвођача буде ограничена до 6,9 kW за домаћинства, односно 150 kW за купце произвођаче који нису у категорији домаћинстава. Предлог закона треба да реши питање надлежности за одређивање максималне цене која се може понудити на аукцијама, као и да спречи злоупотребу инвеститора да заобилазе прикључење на преносни систем и вештачки деле пројекат на мање пројекте. Предложена решења која су припремљена у сарадњи са операторима система, гарантованим снабдевачем и Агенцијом за енергетику РС, ће омогућити да се циљеви остваре ефикасно и на вишеструку корист грађана и привреде.

 У дискусији, народни посланици су поставили питања, изнели мишљења и сугестије. Постављена су следећа питања:

* због чега се према Предлогу закона о изменама и допунама Закона не примењује методологија која се примењује приликом одређивања цене по којој цену рачуна Агенција за енергетику РС;
* да ли се може вратити овлашћење АЕРС за обрачун цене по њеној методологији у овај закон;
* какав је став по питању побољшања инфраструктуре у руралним крајевима;
* зашто се избегава одговорност и зашто се не сагледају проблеми по питању ЕПС-а;
* да ли је у реду да се због ветропаркова повећава цена за све друге произвођаче;
* ко ће по закону бити надлежан за вршење надзора и праћење пословања предузећа ЕПС после промене организационе структуре;
* ако ће Влада одређивати максималну цену, ко на крају плаћа ту максималну цену;
* да ли ће се трошак преливати на грађане;
* да ли је рађена анализа да ли ће максимална цена утицати на пораст цене електричне енергије за домаћинства и за привреду;
* због чега је проблем методологија АЕРС, ако је то методологија која је усаглашена;
* Влада РС се не везује никаквим ограничењима која би гарантовала цену грађанима, или ако би гарантовала исту ко ће разлику, ако дође до ње да надокнади;
* да ли ће бити позајмица Електропривреди Србије;
* у ком периоду је важећа цена која се постигне на аукцији;
* како се обрачунава промена цена када дође до поремећаја цена на тржишту;
* да ли је урађена пројекција прихода од премија за период од пет година.

 Изнето је да не треба да се расписују аукције које неће успети јер то није добро за инвеститоре, као ни за привредни амбијент. Методологије некада не могу да прате реално стање ствари на тржишту као када су у питању цене енергената и тиме би овај закон дао најбољи модел решења за то. Мишљење је да ограничење од 6,9 кw које је привреда прорачунала није исплативо и да треба да се подигне ниво на 10,8 кw што је предлог који је дала Привредна комора Србије.

 Оцењено је да привреда тражи ефикасност, а да се држава бори да одржи одређен ниво правичности, чиме тежи да нико не буде фаворизован већ да се пропишу процедуре.

 Затражено је детаљније објашњење како ће се арбитрирати случајевима одреживања цене, како се одређује максимална цена, да ли сваки пут ад хок или на неки други начин. Због Електропривреде Србије је усвојен ребаланс буџета. Када је реч о ветропарковима, напушта се методологија коју су учесници на тржишту прихватили и позитивно оценили. Предложеноје да ветропаркови имају посебан режим који треба образложити, као и за друге начине производње електричне енергије, за биомасу, мале хидроелектране, соларну енергију, или неку нову врсту енергије која ће можда бити коришћена у будућности.

 Применом непотрврђених методологија, умањује се независност регулатроних тела и слаби Агенција за енергетику која се јако добро котира у Енергетској заједници и чији су кадрови изузетно цењени.

 Изнето је мишљење да треба да се спречи промена власничке структуре ЕПС из јавног предузећа у акционарско друштво, посебно због очувања животне средине и производње електричне енергије из обновљивих извора енергије. Потребно је да се грађани подстичу да користе субвенције државе и локалних самоуправа за уградњу соларних панела, да се привуку и домаћи и страни инвеститори да граде ветропаркове и соларне паркове и да се на тај начин подигну капацитети енергетског система како би се обезбедило стабилно снабдевање грађана. Задатак државе је да и даље ради на унапређењу инфраструктуре и да се смање губици у преносу електричне енергије. Циљ је да се унапреди енергетски сектор и да се искористе природни потенцијали.

 Када је реч о приључивању обновљивих извора на преносну мрежу, осим економске рачунице постоји и техничка, односно које су заиста техничке могућности које мрежа мора да има да би могла да прими ту енергију. Свака активација обновљивих извора прави један одређени шок на мрежи, а за балансирање је потребна одређена количина енергије. Треба да се прави разлика шта је акционарско друшво, а шта јавно предузеће. Јавно предузеће је предузеће које обавља делатност од општег јавног интереса. Када постоји још 50 или стотину привредних друштава која учествују на тржишту на коме учествује јавно предузеће, оно више није јавно. Електропривреда Србије као јавно предузеће је тромо у доношењу одлука, споро и није ефикасно, нема нормалан развој. Други произвођачи ће почети да заузимају тржиште ЕПС. Ако је конкурентније и ефикасније предузеће на тржишту, ЕПС неће више имати повлашћен положај на тржишту. ЕПС учествује на берзи, продаје енергију на берзи, једино што је преваљено на њега јесте да да по нижој цени продаје електричну енергију домаћинствима. Све више ће привреда пословати преко берзе јер се снага српске привреде увећава, а самим тим и потреба за енергијом.

 Раде Мрдак, саветник министра, изнео је да методологија није нужан елемент законодавног оквира да би се одредила максимална понуђена цена на аукцији. На пример, у Немачкој не постоји методологија за одређивање максималне цене, методологија која се примењује је у суштини стандардна за ову врсту пројеката и привреде, а то је метод нивелисаног трошка производње електричне енергије. Кроз јавни позив Министарства када се буде објавила максимална цена биће дато и образложење на основу чега је одређена. Методологија није формално прописана, али свакако ће се примењивати нека методологија за израчунавање цене. Подаци које се налазе у Предлогу закона су дати на предлог оператора система из угла интереса система.

 Када је реч о надлежности Агенције за енергетику, у пракси се показало да се цео систем спровођења аукција значајно компликује ако постоји поступак аукција дислоциран на неколико различитих институција. Надлежни и одговорни за спровођење овог закона су Влада Републике Србије и Министарство рударства и енергетике. Проблем је била је ниска цена за ветроелектране од 55 евра по мегавату и нико се није јавио. Индустрија из те области није реаговала позитивно на ту цену. Договор је био са Агенцијом за енергетику где су били сагласни да је ефикасније из угла спровођења процедуре да то буде конценрисаније, да поступак воде органи који су одговорни за успехе или неуспехе на аукцији, а то је врло важан елемент за успех аукције. У појединим земљама ЕУ дошло до неуспеха аукција због ниске цене. Објаснио је смисао максималне цене. Она треба да постави лимит за инвеститоре који се јаве на аукције, а они ће сами кроз конкуренцију ту цену да оборе и то је суштина аукција. Пројекције цена на тржишту су дугорочне, такве да према неким анализама, ако такав тренд буде остао, не само да неће морати да се плати повлашћеним произвођачима, него ће они у систему двостране тржишне премије која је унета у систем, морати да плате разлику између цене на тржишту и оне коју су дали на аукцији гарантованом снабдевачу односно ЕПС-у. Цене на аукцији које понуде потенцијални произвођачи важе у току подстицајног периода који је прописан да траје 15 година и усклађује се са инфлацијом у евро зони. Такав приступ је био и са фид-ин тарифама, а анализа која се прави везано за трошкове подстицаја биће представљена кроз трогодишњи план аукција који се припрема.

 У дискусији су учествовалиДејан Раденковић, Миодраг Гавриловић, Никола Нешић, Александра Томић, Верољуб Арсић, Далибор Јекић, Зоран Зечевић, Зоран Томић, Вељко Стаменковић и Раде Мрдак.

**Друга тачка:** ПРЕДЛОГ ЗАКОНА О ПОТВРЂИВАЊУ СПОРАЗУМА ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ РЕПУБЛИКЕ ТУРСКЕ О УЗАЈАМНОМ ПОДСТИЦАЊУ И ЗАШТИТИ УЛАГАЊА

 Одбор је размотрио Предлог закона о потврђивању Споразума између Владе Републике Србије и Владе Републике Турске о узајамном подстицању и заштити улагања и поднео извештај Народној скупштини.

 „На основу члана 156. став 3. Пословника Народне скупштине, Одбор за привреду, регионални развој, трговину, туризам и енергетику подноси

И З В Е Ш Т А Ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума између Владе Републике Србије и Владе Републике Турске о узајамном подстицању и заштити улагања.

 За известиоца Одбора на седници Народне скупштине одређен је мр Дејан Раденковић, председник Одбора.

 ПРЕДСЕДНИК

 мр Дејан Раденковић

 Седница је закључена у 9 часова и 58 минута.

 Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ПРЕДСЕДНИК

 Александра Балаћ мр Дејан Раденковић

.